WE PÉLISIANANU 


(La Genèse) 


Tere plale valé mi kelele 
(Rm 1.20; Wg 4.11; Jn 1.1-3) 
1 1 Fekelele pélisia bléyi va, dé Ka- 
zambale la valé tere kele, 

2 ’té tere a munuoo, ’té fe do kpen 
"ka ana lo; yé a guru blen ta gunu a 
tiritiri, °té Kazambale Léli éé giéan 
"yinu ta loru. 

3 Yé Kazambale léé: Fena fu ’é 
kele. Yé fena fu kele. 4 Kazambale a 
ye léé, fena fu a é zima; yé Kazambale 
fena fu valé gunu kini ékema. 5 Ka- 
zambale fena fu laa, tu, yé é gunu 


laa, béli. ?Be zo lé nyanadi kele yé 
bladi kele; bee ke a yi vininzan nya. 

6 Kazambale léé: Fena pla ’é kele 
’yinu méléna, yé fena pla ’é ?yinu kini 
ékema. 7 Yé ’yinu lé ke fena pla ta 
loru koo, ?yinu lé ke a wuo koo, Ka- 
zambale wo kini ékema yé é wo 
méléna vo é pla. 8 Yé be kele a zo. 
Kazambale fena pla laa, la. ?Be zo lé 
nyanadi kele yé bladi kele; be £ ke a 
yi fiézan nya. 

9 Kazambale léé: °Yinu lé wo ke la 
wuo, ’wo zén ékeva fedona, yé fena 

gale é bora. Yé be kele a zo. 10 Ka- 
zambale fena gale laa, tere, yé ?yinu lé 
wo zén ékeva be, é 'benu laa weyi. Yé 
Kazambale a ye léé, be a é zima. 11 
"Be zuo Kazambale léé: Tere ’é fe kels; 
ziannu lé wo wəlenu éé kela wo gi be, 
wo koo, yilinu lé wo poro éé baan wo 
dəgənə yerama, 'té wo wale éé kela 
"wo gi be, wo koo, tere ”é wo kele. Yé 
"be kele a zo. 12 Tere fe kele; ziannu 
lé wo wəle éé kela wo gi wo dəbe gi, 
wo koo, yilinu lé woo poro baan, ’té 
wo wole éé kela wo gi wobozen dobe 
gi, wo koo, tere wo kele. Yé Kazam- 
bale a ye léé, be a é zima. 13 Be zo lé 
nyanadi keles, yé bladi kele; bee ke a 
yi yaazan nya. 

14 Kazambale léé: Fenakinifenu ’é 
kele fena pla lé wa laama la, a gi, tu 
valé béli kinile ékema we gi; "wo kele 
bléyinu koo, yinu koo, leenu koo, wo 
gəsnzannu nya ma. 15 ?“Wo kele 
fenakinifenu nya la gi, yé wo tere ta 
kini. Yé be kele a zo. 16 Kazambale 
fenakinife blen kele fié; é a blenzan 
kele yiéyizan nya, yé é a kiénézan kele 
bélizan nya; yé é monénénu kele é 
ziin. 17 Kazambale wo pła la gi, tere 
ta kinile koo, 18 wo kelele yiéyi valé 
bélizannu nya koo, fena fu valé gunu 
kinile ékema koo, be faa we gi. Ka- 
zambale a ye léé, be a é zima. 19 ’Be 
z0 lé nyanadi kele yé bladi kele; be e 
ke a yi zienzan nya. 

20 Kazambale léé: Wi yuesmalenu 
é kele ’yinu va di, yé mianénu ’é si 
tere ta loru la worona. 21 Yé Kazam- 
bale po blenblennu kele, é valé wi yus- 
malenu faa lé woo giéan yi va, é wo 
kele kiere wo dəgənə ysrama; yé 
mianénu faa lé wo bea ke, é wo kele é 
ziin wo dəgəno yerama. Kazambale a 
ye léé, be a é zima. 22 Kazambale wo 
drəə vo yé é léé: ’Ka né yaa, "ka kele 
kiere, "ka fan weyi va; yé mianénu ’é 
kele kiere tere la ma. 23 ’Be zo lé 
nyanadi kele yé bladi kele; be £ ke a 
yi soruzan nya. 

24 Kazambale léé: Wi yusmalenu 
’é bəra tere la wo dəgəno yerama do 
do; flawinu koo, tawoplelawinu koo, 
bwiiwinu koo, wo bora yé ’°wo vo be 


be gi, Yé be kele a zo. 25 Kazambale 
bwiiwinu kele wo dəgəno yerama do 
do, yé é flawinu kele wo dəgəno 
yerama do do, yé é tawoplelawinu 
kele wo dəgənə yerama do do; yé 
Kazambale a ye ’léé, be a é zima. 
26 Be zuo Kazambale léé: Kaa mi 
kele kaa dobe gi, kaa bomazan nya, yé 
’é pla weyi va panu koo, lagi mianénu 
koo, winu koo, terelafenu faa koo, 
tawoplelawinu faa lé woo giéan tere la 
koo, wo faa nwiin. 27 Yé Kazambale 
mi kele é dobe gi, é a kele Bale dobe 
gi, é gəné valé le kele. 28 Kazambale 
wo drs vo, yé Kazambale lé wo le 
léé: °Ka né yaa, ka kele kisre, "ka fan 
tere la yé ka pla a tafenu nwiin; weyi 
va pənu koo, lagi mianénu koo, wi 
faa lé éé giéan tere la koo, ka pla wo 
nwiin. 29 Yé Kazambale léé: Ka yé 
loo? Zian faa lé é ke tere la, ’té a wole 
éé kela a gi, é valé yili faa lé wo poro 
éé baan, ’té a wole éé kela a gi, maa a 
na ka le kalé feblele nya. 30 Wi faa lé 
é ke tere la koo, mianénu faa lé é ke la 
gi koo, fe faa lé éé giéan tere la, ’té éé 
flin-é, wo koo, maa lu drəsdrəas faa nə 
wo le wolé feblele nya. Yé be kele a 
zo. 31 Yé fe faa lé Kazambale a kele, 
é a faa nagini yé é a ye léé, a faa a é 
zima é baba. Be zo lé nyanadi kele yé 
bladi kele; be £ ke a yi suiedozan nya. 

1 °Be zo lé la valé é gifenu koo, 
æ tere valé é tafenu koo, wo kelele 
le s39. 2 Kazambale élé nyanama le 
saos a yi suiedozan nya; yé a yi sarafié- 
zan nya é flin élé nyanama faa lé é a 
pa bg, a ma. 3 Kazambale yi sərafié- 
zan drs vo, yé é a pa é yerama; yi ?ko 
nya lé é flin élé nyanama faa lé é a pa 
fe faa kelele nya be, a ma, ’bezama. 

4 La valé tere pélisia fean zo, ’té 
Kazambale wo kele fean zo, yee lé ke 
be. 

Bléyian va lé Bale, Gakelebale tere 
valé lanu kele, 5 'té féife do kpen ka 
tan tere la lo, yé zian do kpen gən ka 
tan bə le féi lo; Bale, Gakelebale ’ka 
tan lee vinin da le tere la lo, yé mi do 
kpen ’ka ana yé be féi pa lo, azama. 
6 Naa, lolu éé sié tere gi bélé tere ta 
goi sile zo, ’té éé kela tere la fefaana, 


'té tere éé kela a nya droodroo. 


Éden féi 
(Wg 22.1-2, 2.7) 

7 Bale, Gakelebale vun si yé é a kele 
mi nya; é mibélifu fee a nyé ’léé yé mi 
kinin mi yuesmale nya. 

$ Be zuo Bale, Gakelebale zianféi 
do pa yirinwanazia, fe lé wana laama 
Eden, ana, yé mi lé é a kele be, é be 
nyana “bena. 9 Yé Bale, Gakelebale 
yili gənə faa si tere gi; yili nənəmi lé 
wo poro ke blefe zimanu nya, wo 
gənə faa lé; mibéliyili a féi méléna, yé 
wezin valé wenyané vasiyili ana é ziin. 
10 Yuu do lé a ’wuo si Éden, éé féi 
kela droəsdrəəs; dé é féi kini a blan si 
zien. 11 Wa blan vininzan laama 
Pisən; éé giéan Avila tere faa zi; kyan 
a bena. 12 Tere ko la kyan a kyan 
tegele nya; délium gole valé onisigole a 
'bena é ziin. 13 Wa blan fiézan laama 
Gion; yee £ giéan Kus tere faa zi. 14 
Wa blan yaazan laama Idékel; éé 
yoroan Asiri tere la yirinwanazia. A 
blan zienzan lé ke Yufrat nya. 

15 Bale, Gakelebale mi si yé é a 
nyana Eden féi, yuepale a va valé féi 
pale we gi. 16 Bale, Gakelebale é 
sənné gən mi le ko zo: maa zi nə i le 
léé, i féi yilinu faa poro ble; 17 naa, 
wezin valé wenyané vasiyili be, té bé 
poro ble lo; dé bé ble yian ma, i gaan. 


j Le kelele 
(Éf 5.22-23; Mt 19.3-9; 1Tim 2.11-13) 

18 Bale, Gakelebale léé: Goné vole 
é do ’ka é zima lo; maa dan azozan do 
kele le a boavazan nya. 19 Gakelebale 
tere si yé é a kele terelawinu valé lagi 
mianénu nya, yé é da wo faa nya 
gonézan va, dé é dan wo laa le fean 
ZO, yé é a gi d9, yé tə lé gənézan a pa 
fe yuemale faa ma, yé é vo wo tə nya. 
20 Flawinu koo, lagi mianénu koo, 
bwiiwinu koo, gənézan wo faa to pa; 
naa, mi lé ke bélé yeebozen zo, a boa- 
vazan nya, é ka a ye le ’°benu va lo. 


21 Yé Bale, Gakelebale yi və gonézan. 


yue la, yé yi go a nya baa; Gakelebale 
gənézan seewole do si, yé é ana le tan. 
22 A seewole lé Bale, Gakelebale a si 

goné gi be, é a kele le nya yé é goan 
gənézan va. 23 Yé gənézan léé: 
U-uun! Sin, mi ’ko wale si an wole va 
yé a ne si an ne va; é si goné gi amalé 
wo dan a laa le, le. 24 Bewemalé goné 
é dan si le é ti valé é bu va, yé é dan 
péli vo le é na va, yé wo fiénu é dan 
kels le mi do kpen nya. 

25 Gənézan valé é na a é porole, yé 
yara do kpen “ka wo ”wuo ma be we 
ma lo. 


Mi saanna 
(Mt 4. 1-11, 6.13; 1Tim 2.14) 

3 1 Méné gi kini é mini winu faa lé 

Bale, Gakelebale a kele, wo ta. E 
lé lezan le léé: Kazambale a fe we- 
boen nya léé, té ka féiyili poro faa ble 
loo? 2 Lezan lé méné le léé: Ko féi 
yili poro faa blé. 3 Naa, yili lé é ke féi 
méléna be, Kazambale a fe léé, té ko a 
poro ble lo, té ko mane a ma lo, dé ko 
kele, ko gaan. 4 Yé méné lé lezan le 
léé: Ka ka dan ga le lo; 5 naa, Ka- 
zambale a gi doa léé, dé ka ble yian 
ma, ka yue é dan fuo le yé ka dan kele 
le balenu zo, 'té ka wezin valé we- 
nyané vasina doa. 

6 Lezan a ye aan wo léé, yili ko 
poro a blefe zima nya, yé é a nonəmi 
mi yue gi, yé é a mi bon-in kinife zima 
nya, é a poro so yé é a ble; a zana lé 
"be ke a va be, é a ke no be le yé be 
a ble. 

7 Yé wo fiénu yue fuo, yé wa ye léé, 
"wa é porole; wo go bara laa so le yé 
wo wo tan, yé wo wo də °wo gyen bélé 
kyesidi zo. 8 Yé wo Bale, Gakelebale 
dére ’ma, ’té be éé giéan féi nyanadi 
bléyi va yé gənézan valé é na yoo Bale 
Gakelebale lee, féiyilinu méléna. 

9 Yé Bale, Gakelebale gənézan laa, 
yé é lé a le léé: Bii a kyeen? 10 Goné- 
zan léé: Maa i dére °’ ma féi, yé maa a é 
porole amalé an kana yé an yoo. 
11 Yé Bale, Gakelebale léé: De £ i 
bən-in kini léé, i a é porolee? Yili lé 
maa a poro blele yi ga i lee be ”naan, 
bé blee? 12 Gənézan a zi və léé: Lezan 
lé bé nə an le, yee £ yiliporo nə an le yé 
maa a ble. 13 Yé Bale, Gakelebale lé 
lezan le léé: Memalé i be kelee? 

Lezan ézé fe léé: Méné dabli kele an 
le yé maa a ble. 

14 Bale, Gakelebale lé méné le léé: 
I ’be we’ko kele, amalé bale a é pale i 
ma flawinu valé bwiiwinu méléna; i 
dan tawo ls i ple la, yé i dan vun ble le 
ilé terela faa gi. 15 Maa dan guli pa le 
bii valé lezan méléna, a kulu valé i 
kulu méléna; a kulu é dan i °wuo wii 
le yé i kulu é dan suie də le a kulu 
ganeten ma. 16 Yé Gakelebale lé lezan 
le léé: Maa dan nyané blele taa pa le i 
bon bale ma, yé i dan né yaa le kle- 
blele kaii nya; i bli é dan bə le i zana 
ma yé i zana é dan pla le i nwiin. 17 
Kazambale lé gənézan le léé: I toné də 
i na dére le, yé yili lé maa a fe i le léé, 
té bé poro ble lo, bé ble, bewemalé 
maa dan bale pa le tere ma ilé we ma. 
18 Nyanéblele nya lé i dan ilé feblele 
ye le tere va, ilé terela faa gi. Tere é 
dan lélinu valé goligyenénu bəra le i 
le, yé i dan féi lunu ble le. 19 I yara 
kyeyee zi lé i dan fe ble le fəs yéi nola é 
ziin tere lé maa i kele a nya. be, a nya; 
naa, i a vun nya, yé i dan nola le vun 
nya é ziin. 

20 Adam é na tə pa Eve; é a mi 
yuemale faa bu nya, azama. 

21 Bale, Gakelebale wikəle kele 
Adam valé é na lé sə nya yé é a zén wo 
ta. 

22 Bale, Gakelebale léé: Ka a yé 
loo? Mi kele bélé kaa va mi do zo yé é 
wezin valé wenyané vasina doo. Naa, 
kaa mibéliyili poro sole yi ga a lee, dé 
é da ’bes ble yé é vo é yuema lesfaama, 
’té be gle "ka doa lo. 23 Yé Bale, Ga- 
kelebale mi bin Éden féi, léé, ’é go féi 
pa, tere lé wa kele koon a nya be, a va. 
24’Bs zo lé é Adam bin; yé lanjenu lé 
wa laama sérubennu, é wo do Éden féi 
yirinwanazia, yé gwəunnu lé kye ke 
wo ’léé, é a benu lee, ?té benu a 
giéan, mibéliyili lé zi tabinle we ma. 

